ZÁSADY    VLÁDY    SLOVENSKEJ    REPUBLIKY    
UPRAVUJÚCE OBLASŤ  MEDZINÁRODNÝCH   ZMLÚV 

schválené uznesením vlády SR č.....z...........

OBSAH

Prvá časť: 		Úvodné a všeobecné ustanovenia (čl. 1-4),
Druhá časť: 		Vecná pôsobnosť štátnych orgánov pri uzavieraní zmluvy (čl. 5-10),
Tretia časť: 	 	Iniciovanie a príprava zmluvy (čl. 11-14), 
Štvrtá časť:		Vnútroštátne prerokovanie návrhu zmluvy pred jej podpisom (čl.15-19), 
Piata časť:		Podpis zmluvy a plnomocenstvo (čl.20-21)
Šiesta časť:		Vnútroštátne prerokovanie zmluvy po jej podpise (čl. 22-29), 
Siedma časť:		Platnosť zmluvy (čl. 30-32),
sma časť:	 	Vyhlasovanie zmlúv a rozhodnutí v zbierke zákonov (čl. 33-38),
Deviata časť:		Vykonávanie a kontrola plnenia zmlúv (čl. 39-40),
Desiata časť: 		Archivovanie a evidencia zmlúv (čl. 41)
Jedenásta časť: 	Záverečné ustanovenia (čl. 42-43). 
Príloha č.1
Príloha č.2

PRVÁ ČASŤ
ÚVODNÉ A VŠEOBECNÉ USTANOVENIA

Článok 1
Účel a predmet úpravy

Tieto zásady určujú postup orgánov štátnej správy Slovenskej republiky pri príprave, prerokovaní, dojednaní a schvaľovaní medzinárodných zmlúv a pri ukončovaní ich platnosti podľa právneho poriadku Slovenskej republiky a noriem medzinárodného práva. 

Článok 2
Medzinárodná zmluva

(1) 	Na účely týchto zásad je medzinárodná zmluva (ďalej len „zmluva“) písomný zmluvný dokument bez ohľadu na jeho názov a formui , na základe ktorého vznikajú, menia sa alebo zanikajú práva a povinnosti Slovenskej republiky vo vzťahu k iným subjektom medzinárodného práva podľa medzinárodného práva verejného.

(2) 	Medzinárodnou zmluvou nie je zmluva uzavretá slovenským vnútroštátnym subjektom, ktorý nie je podľa Ústavy Slovenskej republiky (ďalej len „ústava“) a Rozhodnutia prezidenta Slovenskej republiky na jej uzavretie oprávnený. Slovenská republika, ako subjekt medzinárodného práva, nie je zodpovedná za dodržiavanie takejto zmluvy.ii 

Článok 3
Kategórie zmlúv 

(1) Podľa  ústavy a rozhodnutia prezidenta Slovenskej republiky so súhlasom vlády Slovenskej republiky (ďalej len „vláda“) sa zmluvy členia na 

a) 	„prezidentské zmluvy“, ktoré pred ratifikáciou prezidentom Slovenskej republiky (ďalej len „prezident“) vyžadujú súhlas Národnej rady Slovenskej republiky (ďalej len „Národná rada“); podpisujú sa na základe rozhodnutia prezidenta iii, 

b) 	„vládne zmluvy“, ktoré nevyžadujú súhlas Národnej rady a zároveň svojím významom presahujú rámec pôsobnosti ústredného orgánu štátnej správy ustanovený zákonom; podpisujú sa na základe rozhodnutia vlády, 

c) 	„rezortné zmluvy“, ktoré nevyžadujú súhlas Národnej rady a zároveň svojim významom nepresahujú rámec pôsobnosti ústredného orgánu štátnej správy ustanovený zákonom3; podpisujú sa na základe rozhodnutia príslušného ministra.

(2) Prezidentské zmluvy sa ďalej členia na

a) 	„prednostné zmluvy“ , ktoré majú podľa článku 7 ods. 5 ústavy prednosť pred zákonmi Slovenskej republiky iv,

b) 	iné zmluvy podľa článku 7 ods.4 ústavy, ak nepatria medzi zmluvy podľa písmena a) tohto odseku.

Článok 4
Základné zásady týkajúce sa uzavierania zmlúv a ich obsahu

(1) Zmluvné vzťahy Slovenskej republiky s inými štátmi a ostatnými subjektami medzinárodného práva sú iniciované a realizované v súlade so záujmami zahraničnej politiky Slovenskej republiky.

(2) 	Zmluva musí byť v súlade s ústavou, ústavnými zákonmi Slovenskej republiky a s normami medzinárodného práva. Zmluva, ktorá nepatrí do kategórie prednostných zmlúv, musí byť v súlade aj so zákonmi Slovenskej republiky.

(3) 	Zmluva musí byť v súlade s  právom Európskych spoločenstiev a právom Európskej únie, pokiaľ sa takýto súlad vyžaduje.

DRUHÁ ČASŤ
VECNÁ PSOBNOSŤ ŠTÁTNYCH ORGÁNOV PRI UZAVIERANÍ ZMLÚV

Článok 5
Prezident 

Prezident 

a) 	má právo pri uzavieraní každej zmluvy vyhradiť si akýkoľvek úkon, na ktorý je oprávnená vláda alebo jej člen, 

b) 	splnomocňuje zástupcu Slovenskej republiky na podpis prezidentskej zmluvy vrátane výhrad alebo vyhlásení, ak sú k zmluve pripojené,

c) 	môže podať na Ústavný súd Slovenskej republiky (ďalej len „ústavný súd“) návrh na rozhodnutie o súlade dojednanej prezidentskej zmluvy s ústavou alebo s ústavným zákonom,

d) 	ratifikuje prezidentskú zmluvu alebo vyjadruje súhlas Slovenskej republiky s prístupom k prezidentskej zmluve, vrátane výhrad alebo vyhlásení, ak sú k textu zmluvy pripojené, po predchádzajúcom vyslovení súhlasu Národnej rady,

e) 	ratifikuje vládnu alebo rezortnú zmluvu, ak druhá zmluvná strana alebo ustanovenia zmluvy vyžadujú ratifikáciu ako jediný možný spôsob vyjadrenia súhlasu Slovenskej republiky byť viazaná zmluvou (tzv. „malá ratifikácia“),

f) 	schvaľuje ukončenie platnosti prezidentskej zmluvy po predchádzajúcom vyslovení súhlasu Národnej rady.  

Článok 6
Národná rada 

Národná rada 

a) 	vyslovuje pred ratifikáciou súhlas s prezidentskou zmluvou, vrátane výhrad alebo vyhlásení, ak sú k textu zmluvy pripojené, 

b) 	rozhoduje o tom, či ide o prednostnú zmluvu, na základe odporučenia vlády,

c) 	vyslovuje pred schválením prezidentom súhlas s ukončením platnosti prezidentskej zmluvy.

Článok 7
Ústavný súd 

Ústavný súd rozhoduje, na návrh prezidenta alebo vlády, o súlade dojednanej prezidentskej zmluvy s ústavou alebo s ústavným zákonom. 

Článok 8
Vláda

(1) Vláda vo vzťahu k prezidentskej zmluve

a) 	prerokúva návrh na uzavretie prezidentskej zmluvy a odporúča prezidentovi podpísať prezidentskú zmluvu alebo splnomocniť zástupcu Slovenskej republiky na podpis prezidentskej zmluvy, 

b) 	môže podať návrh na ústavný súd, aby rozhodol o súlade dojednanej prezidentskej zmluvy s ústavou alebo s ústavným zákonom pred tým, ako predloží prezidentskú zmluvu na rokovanie Národnej rady, 

c) 	predkladá návrh na vyslovenie súhlasu Národnej rady s prezidentskou zmluvou vrátane odporučenia na rozhodnutie Národnej rady o tom, či ide o prednostnú zmluvu, 

d) 	odporúča prezidentovi ratifikovať prezidentskú zmluvu po vyslovení súhlasu Národnej rady,

e) 	prerokúva návrh na ukončenie platnosti prezidentskej zmluvy a odporúča prezidentovi schváliť ukončenie platnosti prezidentskej zmluvy po vyslovení súhlasu Národnej rady. 

(2) Vláda vo vzťahu k vládnej zmluve

a) 	prerokúva návrh na uzavretie vládnej zmluvy a splnomocňuje zástupcu Slovenskej republiky na podpis vládnej zmluvy,

b) 	schvaľuje vládnu zmluvu alebo vyjadruje súhlas Slovenskej republiky s prístupom k vládnej zmluve, vrátane výhrad alebo vyhlásení, ak sú k textu zmluvy pripojené,

c) 	schvaľuje ukončenie platnosti vládnej zmluvy.

Článok 9
Gestor 

(1) Ústredný orgán štátnej správy, na čele ktorého je člen vlády, do ktorého vecnej pôsobnosti patrí podľa osobitného zákona3 úplne alebo prevažne predmet zmluvy a zabezpečenie vykonávania zmluvy (ďalej len „gestor“), najmä 

            a) iniciuje a pripravuje návrh prezidentskej, vládnej alebo rezortnej zmluvy v rámci svojej vecnej pôsobnosti a v súlade s týmito zásadami,

b) 	predkladá na rokovanie vlády materiál s návrhom na uzavretie prezidentskej alebo vládnej zmluvy, 

c) 	predkladá Ministerstvu zahraničných vecí Slovenskej republiky (ďalej len „ministerstvo“) žiadosť na vyhotovenie písomného plnomocenstva na podpis prezidentskej, vládnej alebo rezortnej zmluvy,

d) 	pripravuje v mene vlády návrh na rozhodnutie ústavného súdu o súlade  dojednanej prezidentskej zmluvy s ústavou alebo s ústavným zákonom, 

e) 	predkladá v mene vlády na rokovanie Národnej rady materiál s návrhom na vyslovenie súhlasu s prezidentskou zmluvou s odporučením na rozhodnutie, či ide o prednostnú zmluvu,

f) 	predkladá ministerstvu žiadosť na vyhotovenie ratifikačnej listiny, listiny o prijatí, schválení, prístupe alebo inej listiny vyjadrujúcej súhlas Slovenskej republiky byť viazaná zmluvou, 

g) 	predkladá ministerstvu žiadosť na zabezpečenie vyhlásenia zmluvy v Zbierke zákonov Slovenskej republiky (ďalej len „zbierka zákonov“),

h) 	predkladá na rokovanie vlády návrh na ukončenie platnosti prezidentskej zmluvy alebo vládnej zmluvy, 

i) 	predkladá na rokovanie Národnej rady návrh na vyslovenie súhlasu s ukončením platnosti prezidentskej zmluvy,

j) 	predkladá ministerstvu žiadosť na zabezpečenie ukončenia platnosti zmluvy.

(2) 	Vláda na návrh ministra zahraničných vecí Slovenskej republiky (ďalej len „minister“) určí gestora, ak

a) 	predmet zmluvy spadá do pôsobnosti dvoch alebo viacerých ústredných orgánov štátnej správy a tieto sa nedohodnú, kto bude vystupovať ako gestor,

b) 	vzniknú pochybnosti o gestorovi z hľadiska ustanovení osobitného zákona3.

(3) Ustanovenia tohto článku sa primerane vzťahujú aj na ostatné ústredné orgány štátnej správy Slovenskej republiky, na ktorých čele nie je člen vlády, pokiaľ ide o prípravu uzavretia zmluvy, ktorá patrí do ich vecnej pôsobnosti. Gestorom takejto zmluvy je ústredný orgán  štátnej správy, na čele ktorého je člen vlády.

(4) Minister, ktorý riadi ministerstvo, ktoré je gestorom (ďalej len „gestorský minister“)

a) 	prerokúva návrh na uzavretie rezortnej zmluvy a rozhoduje o jej podpise,

b) 	schvaľuje rezortnú zmluvu alebo vyjadruje súhlas Slovenskej republiky byť viazaná zmluvou iným dohodnutým spôsobom, vrátane výhrad alebo vyhlásení, ak sú k textu zmluvy pripojené,

c) 	schvaľuje ukončenie platnosti rezortnej zmluvy.

Článok 10
Ministerstvo 

Ministerstvo 

a) 	zabezpečuje koordináciu prípravy, prerokúvania, uzavierania a vykonávania zmlúv, vrátane ukončovania ich platnosti, 

b) 	vyjadruje sa k návrhu prezidentskej, vládnej a rezortnej zmluvy z hľadiska noriem medzinárodného práva a záujmov zahraničnej politiky Slovenskej republiky a zabezpečuje spolupodpis ministra na predkladanom materiále do vlády s návrhom na uzavretie prezidentskej a vládnej zmluvy, 

c) 	na žiadosť gestora vyhotovuje písomné plnomocenstvo na podpis zmluvy, ratifikačnú listinu, listinu o prijatí, schválení, prístupe k zmluve alebo inú listinu vyjadrujúcu súhlas Slovenskej republiky byť viazaná zmluvou,

d) 	na žiadosť gestora zabezpečuje v spolupráci s Ministerstvom spravodlivosti Slovenskej republiky (ďalej len „ministerstvo spravodlivosti“) vyhlasovanie zmluvy v zbierke zákonov a vyhlasovanie ďalších skutočností dôležitých pre vykonávanie zmluvy; zabezpečuje tiež vyhlasovanie rozhodnutí medzinárodných orgánov a medzinárodných organizácií v zbierke zákonov, ak to vyplýva z príslušných medzinárodných záväzkov Slovenskej republiky, 

e) 	archivuje originály zmlúv, vedie evidenciu zmlúv a skutočností dôležitých na ich vykonávanie, vykonáva depozitársku funkciu v mene vlády, 

f) 	v spolupráci s gestorom zabezpečuje, ak je to dohodnuté s druhou zmluvnou stranou, registráciu dvojstranných zmlúv v sekretariáte Organizácie Spojených národov a ak došlo k ukončeniu jej platnosti, aj oznámenie tejto skutočnosti, 

g) 	sleduje dodržiavanie a vykonávanie zmlúv z hľadiska uplatňovania záujmov zahraničnej politiky Slovenskej republiky a navrhuje vláde opatrenia na zabezpečenie ich vykonávania,

h) 	na žiadosť gestora a po príslušnom vnútroštátnom prerokovaní realizuje ukončenie platnosti zmluvy, 

i) 	na žiadosť gestora vyslovuje za Slovenskú republiku súhlas s prístupom ďalšieho subjektu k mnohostrannej zmluve, ktorej zmluvnou stranou už je Slovenská republika, pokiaľ sa pre nadobudnutie platnosti zmluvy medzi Slovenskou republikou a pristupujúcim štátom takýto súhlas vyžaduje,

TRETIA ČASŤ
INICIOVANIE A PRÍPRAVA ZMLUVY

Článok 11
Iniciovanie uzavretia zmluvy

Gestor iniciuje uzavretie dvojstrannej alebo mnohostrannej zmluvy v súlade so záujmami zahraničnej politiky Slovenskej republiky a posudzuje iniciatívy zmluvných partnerov na uzavretie dvojstrannej alebo mnohostrannej zmluvy so Slovenskou republikou.

Článok 12
Expertné rokovania o zmluve

(1) Gestor organizačne zabezpečuje expertné prípravné rokovania o uzavretí zmluvy.

(2) Gestor pripraví na expertné rokovania o uzavretí zmluvy návrh smernice, ktorá obsahuje najmä 

a) 	odôvodnenie účelnosti uzavretia zmluvy,

b) 	analýza dopadu zmluvy na právny poriadok Slovenskej republiky a dopadu na štátny rozpočet Slovenskej republiky, prípadne na rozpočty vyšších územných celkov alebo obcí,

c) 	návrh zásad zmluvnej úpravy, ktoré budú pri rokovaní uplatňované,

d) 	návrh na zloženie delegácie expertov.

(3) Gestor prerokuje návrh smernice so všetkými zúčastnenými ministerstvami, prípadne ďalšími zúčastnenými orgánmi štátnej správy. Gestorský minister schvaľuje smernicu na expertné rokovania. V prípade mnohostrannej zmluvy, ktorej text sa prijíma na diplomatickej konferencii, schvaľuje smernicu vláda. 

(4) Gestor v priebehu expertných rokovaní o uzavretí dvojstrannej zmluvy

a) 	zostavuje protokol o priebehu a výsledkoch rokovaní a podľa možností k nemu pripája dohodnutý text návrhu zmluvy, 

b) 	vyhodnocuje každé kolo rokovaní a pokiaľ schválená smernica neposkytuje dostatočný mandát na ďalšie rokovania, vypracuje nový návrh smernice podľa odseku 2 tohto článku.

(6) Gestor zabezpečuje účasť zástupcov Slovenskej republiky na expertných rokovaniach o príprave mnohostrannej zmluvy, najmä v rámci orgánov medzinárodnej organizácie. 

Článok 13
Ukončenie expertných rokovaní a prijatie textu zmluvy

(1) Expertné rokovania o dvojstrannej zmluve sa končia dohodou rokujúcich strán o texte zmluvy. Vedúci delegácie informuje o záveroch expertného rokovania gestorského ministra.

(2) Vedúci delegácie môže v priebehu alebo na záver expertných rokovaní technicky parafovaťv dohodnutý text zmluvy a tým potvrdiť dosiahnuté výsledky týchto rokovaní. Na technické parafovanie textu zmluvy nie je potrebné rozhodnutie orgánu oprávneného uzavrieť zmluvu. Text zmluvy nie je nemenný a konečný.

(3) 	Vedúci delegácie môže parafovaťvi dohodnutý text zmluvy len na základe rozhodnutia orgánu oprávneného uzavrieť zmluvu. Parafovaný text zmluvy sa stáva pôvodným a konečným. 

(4) 	Rokovania o mnohostrannej zmluve sa končia prijatím textu zmluvy. Vedúci delegácie je oprávnený na prijatie textu zmluvy

a) 	v rámci orgánu medzinárodnej organizácie na základe rozhodnutia gestorského ministra  

b) 	na diplomatickej konferencii na základe rozhodnutia vlády.

(5) Poverovaciu listinu vyhotovuje ministerstvo na žiadosť gestora podanú najneskôr 10 dní pred účasťou na rokovaní medzinárodnej organizácie alebo diplomatickej konferencie. 

Článok 14
Výhrady a vyhlásenia

(1) Ak majú byť pri podpise, ratifikácii, schválení alebo prijatí mnohostrannej zmluvy, ako aj pri prístupe k zmluve urobené výhradyvii alebo vyhláseniaviii zodpovedajúce záujmom Slovenskej republiky, musí byť návrh výhrad a vyhlásení prerokovaný a schválený orgánmi, ktoré dali súhlas na to, aby Slovenská republika bola zmluvou viazaná. Pri prezidentských zmluvách sú rozhodujúce tie výhrady a vyhlásenia, s ktorými vyslovila súhlas Národná rada. Za ich formuláciu je zodpovedný gestor.

(2) Ustanovenia ods.1 tohto článku sa použijú aj pri odvolaní výhrad alebo vyhlásení.

ŠTVRTÁ ČASŤ
VNÚTROŠTÁTNE PREROKOVANIE NÁVRHU ZMLUVY PRED JEJ PODPISOM

Článok 15
Pripomienkové  konanie

(1) Gestor zasiela dohodnutý návrh na uzavretie zmluvy na zaujatie stanoviska 

a) 	vždy ministerstvu na jeho medzinárodnoprávne a zahranično-politické posúdenie, 

b) 	Ministerstvu financií Slovenskej republiky, ak zmluva bude mať dopad na štátny rozpočet Slovenskej republiky, rozpočty vyšších územných celkov alebo obcí a Národnej banke Slovenska, ak sa zmluva týka menovej politiky a devízového hospodárstva,

c) 	vecne zainteresovaným ústredným orgánom štátnej správy a v prípade potreby ďalším zúčastneným orgánom a inštitúciám.

(2) Ústredné orgány štátnej správy a ďalšie zúčastnené orgány a inštitúcie zasielajú stanovisko k návrhu na uzavretie zmluvy gestorovi najneskôr do 15 pracovných dní odo dňa jeho doručenia (písomnou a elektronickou formou). Ak pripomienkujúce orgány stanovisko v určenej lehote nezašlú, znamená to, že nemajú žiadne pripomienky.

(3) Gestor môže výnimočne vykonať pripomienkové konanie v skrátenej forme; v takom prípade ústredné orgány štátnej správy a ďalšie orgány a inštitúcie zasielajú stanovisko najneskôr do piatich pracovných dní odo dňa doručenia návrhu. Gestor môže tiež vykonať pripomienkové konanie formou spoločnej porady so zástupcami vecne zainteresovaných ústredných orgánov štátnej správy.

(4) Gestor vyhodnocuje stanoviská vecne zainteresovaných ústredných orgánov štátnej správy a ďalších zúčastnených orgánov a inštitúcií. Vyhodnotenie pripomienkového konania je súčasťou materiálu pre orgán príslušný na dojednanie zmluvy. Rozpory medzi gestorom a vecne zainteresovaným ústredným orgánom štátnej správy treba odstrániť pred predložením materiálu orgánu príslušnému na dojednanie zmluvy, a to v prípade potreby aj osobným rokovaním na úrovni gestorského ministra a vedúcich ústredných orgánov štátnej správy.

Článok 16
Návrh rezortnej zmluvy

(1) Gestor prerokuje s ministerstvom návrh na uzavretie rezortnej zmluvy podľa zásad platných na uzavretie vládnej zmluvy, pričom o podpise rezortnej zmluvy rozhoduje gestorský minister po doručení stanoviska ministra. V prípade potreby (požiadavka zmluvného partnera) a na žiadosť gestora vystavuje písomné plnomocenstvo ministerstvo a podpisuje ho minister.

(2) Gestorský minister schvaľuje rezortnú zmluvu, pokiaľ bola táto podpísaná s výhradou jej schválenia.

(3) Ak sa zmluva vyhlasuje v zbierke zákonov, gestor požiada ministerstvo o jej vyhlásenie.

Článok 17
Spolupodpis ministra

(1) 	Gestor predkladá na rokovanie vlády tri výtlačky návrhu na uzavretie prezidentskej alebo vládnej zmluvy podpísané gestorským ministrom. Návrh musí byť vždy spolupodpísaný ministrom alebo jeho štatutárnym zástupcom. Ministrovi je potrebné zaslať návrh v stanovenom počte výtlačkov s dostatočným predstihom, najneskôr sedem dní pred jeho predložením  na rokovanie vlády. Bez spolupodpisu ministra nemôže byť návrh zaradený do programu rokovania vlády. 

(2) 	Gestor zašle po spolupodpise ministra jeden výtlačok návrhu na uzavretie prezidentskej zmluvy Kancelárii prezidenta Slovenskej republiky na vedomie.

Článok 18
Predkladanie návrhu prezidentskej alebo vládnej zmluvy na rokovanie vlády

(1) Gestorský minister po vyhodnotení pripomienkového konania predkladá návrh na uzavretie prezidentskej alebo vládnej zmluvy na rokovanie vlády podľa osobitného predpisu. 

(2) Návrh na uzavretie zmluvy obsahuje

a) 	návrh uznesenia vlády (vzor v prílohe týchto zásad), ktoré obsahuje návrh opatrení na zabezpečenie plnenia záväzkov vyplývajúcich z uzavieranej zmluvy, na ktorej vykonanie je potrebný zákon, 

b) 	pri prednostnej zmluve doložku prednosti zmluvy pred zákonmi (vzor v prílohe týchto zásad),  

c) 	predkladaciu správu, ktorá výstižne a konkrétne podáva politické, ekonomické a právne zdôvodnenie účelnosti uzavretia zmluvy. Musí preto obsahovať

1. 	určenie, či ide o prezidentskú alebo vládnu zmluvu a jeho odôvodnenie,

2. 	vyhodnotenie vzťahov v upravovanej oblasti s príslušným štátom alebo príslušným iným subjektom medzinárodného práva spolu s odôvodnením, že uzavretie zmluvy je v súlade so záujmami zahraničnej politiky Slovenskej republiky,

3. 	rozbor práv a povinností zo zmluvy a zhodnotenie jej súladu so slovenským právnym poriadkom a so záväzkami prevzatými v rámci iných zmlúv,

4. 	dopad zmluvy na štátny rozpočet Slovenskej republiky, rozpočty vyšších územných celkov a  obcí, menovú politiku a devízové hospodárstvo,

5. 	prípadné návrhy na riešenie otvorených otázok vyplývajúcich zo zmluvy,

6. 	odporúčanie na vyhlásenie zmluvy v zbierke zákonov (vyhlásenie úplného znenia alebo len oznámenia)

d) 	text zmluvy v slovenskom jazyku alebo v preklade do slovenského jazyka a pokiaľ slovenský jazyk nie je autentickým jazykom zmluvy, aj v jednom z autentických jazykov zmluvy; prípadne návrh podrobných zásad zmluvnej úpravy, ktorý musí byť spracovaný na základe výsledkov rokovaní vedených diplomatickou cestou alebo expertných rokovaní,

e) 	doložku finančných, ekonomických, environmentálnych vplyvov a vplyvov na zamestnanosť, 

f) 	vyhodnotenie pripomienkového konania k zmluve,

g) 	návrh smernice pre rokovanie, a to v prípade, keď sa konečný text zmluvy bude prijímať  na diplomatickej konferencii,

h) 	pri prezidentskej zmluve návrh uznesenia Národnej rady, obsahujúci návrh na vyslovenie súhlasu so zmluvou a návrh na rozhodnutie Národnej rady o tom, či ide o prednostnú zmluvu, 

i) 	návrh komuniké z rokovania vlády.

Článok 19
Predkladanie prezidentskej zmluvy Legislatívnej rade vlády Slovenskej republiky
 
(1) Gestor predloží pred rokovaním vlády návrh na uzavretie prezidentskej zmluvy Legislatívnej rade vlády Slovenskej republiky. 

(2) 	K návrhu na uzavretie prezidentskej zmluvy prijíma Legislatívna rada vlády Slovenskej republiky stanovisko podľa osobitného predpisu. Návrh odporučený s pripomienkami Legislatívnej rady vlády Slovenskej republiky minister opätovne nespolupodpisuje.

PIATA ČASŤ
PODPIS ZMLUVY A PLNOMOCENSTVO

Článok 20
Podpis zmluvy

(1) Zmluvu môže podpísať iba osoba splnomocnená na základe rozhodnutia príslušného orgánu. To sa týka aj osôb, ktoré podľa ustanovení medzinárodného práva plnomocenstvo na podpis zmluvy nepotrebujú.

(2) Príslušným orgánom podľa ods. 1 tohto článku je pre prezidentskú zmluvu prezident, pre vládnu zmluvu vláda a pre rezortnú zmluvu gestorský minister.

(3) Osoba splnomocnená na podpis zmluvy je oprávnená zmluvu podpísať, ak je táto po obsahovej stránke v súlade s návrhom schváleným príslušným orgánom. Pokiaľ po schválení zmluvy dôjde ešte k doplneniu alebo zmene obsahu zmluvy, gestor ju znovu predloží na prerokovanie príslušnému orgánu. Ak ide o zmenu textu, ktorá nemení rozsah a povahu práv a povinností vyplývajúcich zo zmluvy, opätovné predloženie príslušnému orgánu nie je nevyhnutné.

(4) Ak má dôjsť k zmene splnomocnenej osoby, je potrebné, aby príslušný orgán rozhodol o novom splnomocnení. To neplatí v prípade, ak sa nemení funkcia splnomocnenej osoby.

(5) 	Ak nedôjde k podpisu zmluvy podľa schváleného návrhu, predloží o tom gestor správu spolu s návrhom ďalšieho postupu tomu orgánu, ktorý návrh schválil.

(6) 	Ustanovenia tohto článku sa primerane vzťahujú aj na uzavretie zmluvy vo forme výmeny diplomatických nót alebo osobných listov.i 

Článok 21
Písomné plnomocenstvo na podpis zmluvy

(1) Prezident, predseda vlády Slovenskej republiky (ďalej len „predseda vlády“) a minister majú právomoc podľa medzinárodného práva z titulu svojej funkcie podpísať zmluvu bez predloženia písomného plnomocenstva. Podmienky na podpis zmluvy podľa slovenského právneho poriadku tým nie sú dotknuté.

(2) Písomné plnomocenstvo na podpis:

a) 	prezidentskej zmluvy vyhotovuje ministerstvo, podpisuje prezident, spravidla na odporučenie vlády,
 
b) 	vládnej zmluvy vyhotovuje ministerstvo a podpisuje minister, a to na základe uznesenia vlády,

c) 	rezortnej zmluvy vyhotovuje ministerstvo a podpisuje minister. 

(3) 	Písomné plnomocenstvo vyhotovuje ministerstvo na žiadosť gestora podanú najneskôr desať dní pred podpisom zmluvy. V prípade nedodržania lehoty požiada gestor so zdôvodnením o výnimku.

(4) 	K žiadosti o splnomocnenie na podpis prezidentskej zmluvy musí byť priložené platné uznesenie vlády. K žiadosti na vystavenie plnomocenstva na podpis vládnej zmluvy musí byť priložené platné uznesenie vlády. K žiadosti na vystavenie plnomocenstva rezortnej zmluvy musí byť priložený text zmluvy. 

(5) 	Ministerstvo zasiela prezidentovi vyhotovené plnomocenstvo na podpis prezidentskej zmluvy spolu s platným uznesením vlády a s materiálom na rokovanie vlády, na základe ktorého bolo toto uznesenie prijaté.

(6) Plnomocenstvá, ktoré neboli pri podpise zmluvy vymenené, musia byť bezodkladne vrátené ministerstvu.

ŠIESTA ČASŤ
VNÚTROŠTÁTNE PREROKOVANIE ZMLUVY PO JEJ PODPISE

Článok 22
Opätovné prerokúvanie zmluvy po jej podpise

(1) Gestor predkladá vláde podpísanú prezidentskú alebo vládnu zmluvu opätovne na prerokovanie, ak si to vláda pri prerokovaní pred podpisom zmluvy vyhradila alebo to gestor považuje za nevyhnutné. Takto sa postupuje najmä vtedy, ak je pre splnenie záväzkov zo zmluvy potrebné vykonanie určitých úloh pred nadobudnutím jej platnosti pre Slovenskú republiku.

(2) Postup pri predkladaní takéhoto materiálu na rokovanie vlády je rovnaký ako pri predkladaní návrhu zmluvy pred podpisom vrátane vykonania pripomienkového konania.  

(3) Ak bola rezortná zmluva podpísaná s výhradou schválenia, schvaľuje ju príslušný gestorský minister. Ministerstvo na žiadosť gestora informuje druhú zmluvnú stranu o vnútroštátnom schválení takejto zmluvy diplomatickou cestou.

Článok 23 
Preskúmanie prezidentskej zmluvy ústavným súdom 

(1) Prezident alebo vláda môžu podať ústavnému súdu návrh na rozhodnutie o súlade dojednanej prezidentskej zmluvy s ústavou alebo s ústavným zákonom podľa článku 125a ústavy. 

(2) Návrh na rozhodnutie ústavného súdu môže vláda podať po prerokovaní prezidentskej zmluvy vo vláde a pred jej predložením na vyslovenie súhlasu Národnej rady. Gestor pripraví v mene vlády návrh na rozhodnutie ústavného súdu.

(3) Podanie podľa odseku 2 tohto článku na základe uznesenia vlády obsahuje v prílohe aj materiál na rokovanie vlády, na základe ktorého vyslovila vláda súhlas so zmluvou.

(4) Gestor po prijatí rozhodnutia ústavného súdu o tom, že dojednaná zmluva nie je v súlade s ústavou alebo s ústavným zákonom, postupuje takto:

a) 	ak ide o dvojstrannú zmluvu, obnoví expertné rokovania s druhou zmluvnou stranou s cieľom zosúladiť príslušné ustanovenia zmluvy s ústavou alebo s ústavným zákonom, 

b) 	ak ide o mnohostrannú zmluvu, pozastavuje proces jej uzavretia a prípadne iniciuje novelizáciu dotknutých ustanovení ústavy alebo ústavného zákona.

(5) Ak ústavný súd rozhodol, že dvojstranná alebo mnohostranná zmluva je v súlade s ústavou a s ústavnými zákonmi, gestor predloží zmluvu na vyslovenie súhlasu Národnej rade.

Článok 24 
Predbežné vykonávanie zmluvy

(1) Ak si to vyžadujú dôležité skutočnosti alebo záujmy Slovenskej republiky, možno sa pri podpise zmluvy dohodnúť na jej vykonávaní pred nadobudnutím jej platnosti (ďalej len „predbežné vykonávanie“).

(2) O predbežnom vykonávaní rozhoduje:

a) 	pri prezidentských zmluvách prezident; súhlas Národnej rady sa nevyžaduje,

b) 	pri vládnych zmluvách vláda, 

c) 	pri rezortných zmluvách gestorský minister po dohode s ministrom

(3) 	Predbežné vykonávanie zmluvy sa vyhlási v zbierke zákonov najneskôr v deň začatia predbežného vykonávania zmluvy.

(4) Ak sa zmluva predbežne vykonáva, gestor vykoná kroky smerujúce k čo najskoršiemu zabezpečeniu nadobudnutia jej platnosti.

(5) Ak príslušný orgán nevysloví súhlas Slovenskej republiky byť viazaná zmluvou (ratifikáciou, schválením alebo iným dohodnutým spôsobom) a zmluva nemá nadobudnúť platnosť pre Slovenskú republiku, minister na žiadosť gestora oznámi depozitárovi zmluvy alebo druhej zmluvnej strane úmysel Slovenskej republiky nestať sa zmluvnou stranou. Slovenská republika ďalej zmluvu nevykonáva.

Článok 25 
Predloženie prezidentskej zmluvy na rokovanie Národnej rady

(1) Prezidentské zmluvy sa pred ratifikáciou prezidentom predkladajú na vyslovenie súhlasu Národnej rade.

(2) Materiál na rokovanie Národnej rady predkladá predseda vlády alebo iný vládou poverený člen vlády predsedovi Národnej rady. Gestor pripraví materiál na rokovanie Národnej rady a zašle ho predsedovi vlády v ôsmich výtlačkoch prostredníctvom podateľne Úradu vlády Slovenskej republiky predsedovi vlády na podpis. Jeden z výtlačkov na obale podpíše v ľavom dolnom rohu gestorský minister a v pravom hornom rohu za bezchybnosť spracovateľ materiálu. 

(3) 	Materiál podľa ods. 2 obsahuje sprievodný list predsedu vlády, návrh uznesenia Národnej rady (vzor v prílohe) a materiál, na základe ktorého vláda vyslovila súhlas so zmluvou. 

(4) 	Ak sa predkladá na vyslovenie súhlasu Národnej rade prednostná zmluva, súčasťou materiálu podľa ods.2 tohto článku musí byť aj doložka prednosti zmluvy pred zákonmi.

Článok 26
Ratifikácia prezidentskej zmluvy

(1) Prezidentská zmluva podlieha ratifikácii prezidentom po predchádzajúcom vyslovení súhlasu Národnej rady so zmluvou. Pri prezidentskej zmluve nemôže byť súhlas Slovenskej republiky byť ňou viazaná vyjadrený už podpisomix. Ustanovenia tohto článku sa použijú aj v prípade, keď je potrebné podľa záverečných ustanovení zmluvy vyjadriť súhlas Slovenskej republiky byť viazaná prezidentskou zmluvou inou formou (napr. prístupom).

(2) Gestor po vyslovení súhlasu Národnej rady so zmluvou požiada ministerstvo o vyhotovenie ratifikačnej listiny. 

(3) Ministerstvo na žiadosť gestora pripravuje a predkladá prezidentovi ratifikačnú listinu. Ratifikačná listina obsahuje aj výhrady alebo vyhlásenia Slovenskej republiky, pokiaľ s nimi vyslovila súhlas Národná rada. 

(4) Prezident môže v osobitných prípadoch na základe odporúčania vlády alebo gestorského ministra ratifikovať aj vládnu alebo rezortnú zmluvu, najmä ak druhá zmluvná strana alebo ustanovenia zmluvy vyžadujú ratifikáciu ako jediný možný spôsob vyjadrenia súhlasu Slovenskej republiky byť viazaná zmluvou. V takomto prípade sa  vyhotovuje tzv. malá ratifikačná listina. 

Článok 27
Schválenie, prijatie a iné formy súhlasu byť viazaný vládnou zmluvou alebo rezortnou zmluvou

(1) Ak vládna alebo rezortná zmluva umožňuje podľa svojich ustanovení uloženie inej ako ratifikačnej listiny, po schválení zmluvy príslušným orgánom sa vyhotovuje listina o schválení alebo iné vyjadrenie súhlasu Slovenskej republiky byť zmluvou viazaná. 

(2) Listinu o schválení, prípadne inú listinu k vládnej alebo rezortnej zmluve podpisuje minister v mene vlády alebo v mene gestorského ministra.

Článok 28
Súhlas Slovenskej republiky byť viazaná zmluvou diplomatickou notifikáciou

Ak ustanovenia zmluvy predpokladajú ako prejav súhlasu Slovenskej republiky byť zmluvou viazaná notifikáciu splnenia podmienok vnútroštátneho práva alebo inej skutočnosti, uskutočňuje takúto notifikáciu na žiadosť gestora ministerstvo. Gestor môže požiadať ministerstvo o notifikáciu až po splnení potrebných vnútroštátnych podmienok pre nadobudnutie platnosti zmluvy podľa týchto zásad. Ustanovenia článku 26 tým nie sú dotknuté.

Článok 29
Prístup Slovenskej republiky k mnohostrannej zmluve

Ak mnohostranná zmluva už nie je otvorená na podpis a jej ustanovenia to umožňujú, Slovenská republika môže vyjadriť svoj súhlas byť viazaná touto zmluvou uložením listiny o prístupe, a to v prípade prezidentskej, vládnej aj rezortnej zmluvy.x Ustanovenia týchto zásad o vnútroštátnom prerokovaní zmluvy sa použijú primerane.

SIEDMA ČASŤ
PLATNOSŤ ZMLUVY  

Článok 30
Nadobudnutie platnosti zmluvy pre Slovenskú republiku

(1) Zmluva nadobúda platnosťxi pre Slovenskú republiku spôsobom a dňom určeným v jej ustanoveniach alebo dohodou so štátmi, ktoré sa zúčastnili na rokovaní o jej príprave. Slovenská republika zodpovedá za plnenie zmluvy dňom, ktorým pre ňu nadobudla zmluva platnosť, prípadne dňom, od ktorého sa Slovenská republika zaviazala zmluvu predbežne vykonávať.

(2) Ak sa má zmluva vyhlásiť v zbierke zákonov, potom sa vyhlasuje najneskôr v deň nadobudnutia jej platnosti pre Slovenskú republiku. Vyhlásením v zbierke zákonov sa stáva záväznou pre fyzické osoby a právnické osoby, ak v zmluve nie je ustanovený neskorší deň nadobudnutia jej platnosti.

(3) Gestor dvojstrannej zmluvy dojednáva v záverečných  ustanoveniach zmluvy spôsob a deň nadobudnutia platnosti zmluvy tak, aby sa vytvoril časový priestor na obsahovú a technickú prípravu jej vyhlásenia v zbierke zákonov.xii 

(4) Gestor mnohostrannej zmluvy postupuje tak, aby najneskôr v deň uloženia ratifikačnej listiny Slovenskej republiky u depozitára zmluvy bola zmluva obsahovo a technicky pripravená na jej vyhlásenie v zbierke zákonov. 

(5) Ratifikačné listiny, listiny o prijatí, schválení alebo prístupe k zmluve na žiadosť gestora zabezpečuje ministerstvo, ktoré vykonáva aj opatrenia spojené s výmenou nót o vnútroštátnom schválení zmluvy alebo s rozhodnutím o ukončení platnosti zmluvy (napr. výpoveďou).

Článok 31
Zmena platnej zmluvy

(1) Pri zmene platnej zmluvy sa postupuje rovnako ako pri uzavieraní zmluvy, pokiaľ zmluva neustanoví inak.

(2) Vnútroštátne prerokovanie zmeny zmluvy sa riadi samostatne podľa obsahu zmeny zmluvy.

Článok  32
Ukončenie platnosti zmluvy

(1) Platnosť zmluvy pre Slovenskú republiku možno ukončiť na základe ustanovení zmluvy alebo z iných dôvodov uznávaných medzinárodným právom.

(2) Gestor vypracúva a predkladá návrh na ukončenie platnosti zmluvy dohodou zmluvných strán, jednostrannou výpoveďou zo strany Slovenskej republiky, nepredĺžením platnosti zmluvy alebo iným spôsobom podľa medzinárodného práva. Návrh na ukončenie platnosti zmluvy musí byť prerokovaný a schválený orgánmi, ktoré dali súhlas na to, aby Slovenská republika bola zmluvou viazaná, a to rovnakým spôsobom ako návrh na uzavretie zmluvy. Návrh musí obsahovať právny dôvod ukončenia platnosti zmluvy a označenie dátumu ukončenia platnosti zmluvy. 

(3) Jednostrannú výpoveď zmluvy môže gestor navrhnúť len v prípadoch hodných osobitného zreteľa a po posúdení komplexných dôsledkov výpovede, najmä z hľadiska súladu zmluvy s právom Európskych spoločenstiev a právom Európskej únie.

(4) Ministerstvo na požiadanie gestora oznamuje diplomatickou cestou druhej zmluvnej strane alebo depozitárovi mnohostrannej zmluvy ukončenie platnosti zmluvy pre Slovenskú republiku.

(5) Ak druhá zmluvná strana ukončí platnosť zmluvy vo vzťahu k Slovenskej republike, ministerstvo oznámi túto skutočnosť gestorovi. Gestor o tejto skutočnosti informuje orgán, ktorý je príslušný na dojednanie zmluvy s predložením prípadných návrhov. 

(6) Ministerstvo na požiadanie gestora zabezpečuje vyhlásenie ukončenia platnosti zmluvy v zbierke zákonov.

SMA ČASŤ
VYHLASOVANIE ZMLÚV A ROZHODNUTÍ V ZBIERKE  ZÁKONOV 

Článok 33

Zmluvy, ktorými je Slovenská republika viazaná, rozhodnutia medzinárodných orgánov a rozhodnutia medzinárodných organizácií sa vyhlasujú v zbierke zákonov podľa osobitného predpisu. Vyhlasovanie zabezpečuje ministerstvo v spolupráci s gestorom a ministerstvom spravodlivosti.

Článok 34
Základné pravidlá vyhlasovania zmlúv

(1) V zbierke zákonov sa vyhlasujú

a) 	prezidentské zmluvy 

b) 	vládne alebo rezortné zmluvy, ak obsahujú úpravu týkajúcu sa práv a povinností fyzických a právnických osôb alebo ich oprávnených záujmov. 

(2) Ak ide o prezidentskú zmluvu, vyhlasovanie sa vykoná oznámením ministerstva o uzavretí zmluvy spolu s jej úplným znením v slovenskom jazyku. V zbierke zákonov sa vyhlasuje aj rozhodnutie Národnej rady o tom, či ide o prednostnú zmluvu vrátane textu doložky prednosti zmluvy pred zákonmi. 

(3) Ak ide o vládnu alebo rezortnú zmluvu, vyhlasovanie sa vykoná len oznámením ministerstva o uzavretí zmluvy, pokiaľ ministerstvo neodovzdá na uverejnenie na základe návrhu gestora úplné znenie zmluvy. Pokiaľ oznámenie neobsahuje úplné znenie zmluvy, musí obsahovať informáciu o tom, kde možno do zmluvy nazrieť. 

(4) Ak sa podľa ods.2 tohto článku vyhlasuje v zbierke zákonov aj úplné znenie zmluvy a slovenský jazyk nie je autentickým jazykom zmluvy, vyhlasuje sa zmluva aj v jednom z jej autentických jazykov. Úplné znenie zmluvy v slovenskom jazyku a v cudzom jazyku sa uverejní v samostatnej prílohe tej čiastky zbierky zákonov, v ktorej je uverejnené oznámenie ministerstva o uzavretí zmluvy. 

(5) V zbierke zákonov sa uverejňujú aj ďalšie skutočnosti dôležité pre vykonávanie zmluvy, najmä

a) 	predbežné vykonávanie zmluvy, 

b) 	výhrady a vyhlásenia Slovenskej republiky k zmluve,

c) 	výhrady a vyhlásenia iných zmluvných strán k zmluve, pokiaľ majú dopad na uplatňovanie zmluvy vo vzťahu k Slovenskej republike, 

d) 	doložka prednosti zmluvy pred zákonmi,

e) 	oznámenie o ukončení platnosti zmluvy.

Článok 35
Žiadosť gestora o vyhlásenie zmluvy

(1) Gestor požiada po uzavretí zmluvy ministerstvo o vyhlásenie zmluvy v zbierke zákonov. Návrh na vyhlásenie zmluvy alebo ďalšej skutočnosti dôležitej pre vykonávanie zmluvy musí gestor zaslať ministerstvu spolu s pripojením potrebnej dokumentácie najneskôr 30 dní pred nadobudnutím platnosti zmluvy, aby zmluva mohla byť vyhlásená najneskôr v deň nadobudnutia jej platnosti pre Slovenskú republiku. 

(2) Gestor zodpovedá za terminologicky a jazykovo bezchybný a k vyhláseniu spôsobilý preklad zmluvy v prípade, že autentický text zmluvy je uzavretý iba v cudzom jazyku.

(3) Žiadosť o vyhlásenie zmluvy zasiela gestor ministerstvu spolu s tromi výtlačkami textu zmluvy v jednom z autentických jazykov zmluvy a v slovenskom jazyku. Texty musia byť overené podpisom na jednom výtlačku v každom z jazykov na prvej strane v ľavom hornom rohu spracovateľom za bezchybnosť a v pravom hornom rohu  gestorským ministrom. Ak sa vyhlasuje prednostná zmluva, gestor zasiela ministerstvu aj doložku prednosti zmluvy pred zákonmi. 

(4) Ustanovenia tohto článku sa primerane vzťahujú aj na uzavreté mnohostranné zmluvy, ktoré ešte nenadobudli medzinárodnú platnosť.

(5) Ak sa má zmluva predbežne vykonávať, gestor požiada o vyhlásenie zmluvy v zbierke zákonov podľa pravidiel uvedených v ods.1 tohto článku, aby zmluva mohla byť vyhlásená najneskôr v deň začatia predbežného vykonávania.

Článok 36
Vyhlásenie zmluvy

(1) Ministerstvo požiada ministerstvo spravodlivosti o vyhlásenie zmluvy v zbierke zákonov najneskôr 15 dní pred nadobudnutím platnosti zmluvy pre Slovenskú republiku, resp. pred začiatkom predbežného vykonávania zmluvy. 

(2) Ministerstvo pripraví text oznámenia na vyhlásenie v zbierke zákonov. 

(3) Ak mnohostranná prezidentská zmluva ešte nenadobudla medzinárodnú platnosť a Slovenská republika je už jej zmluvným štátom, ministerstvo postúpi oznámenie ministerstvu spravodlivosti vopred s upozornením, že takáto zmluva môže byť vyhlásená v zbierke zákonov až na základe dodatočného pokynu ministerstva, keď bude známy deň nadobudnutia jej platnosti. Splnenie podmienok (počtu zmluvných strán) medzinárodnej platnosti zmluvy sleduje ministerstvo v spolupráci s gestorom. 

(4) Ministerstvo spravodlivosti zabezpečí vyhlásenie zmluvy a ďalších skutočností dôležitých pre vykonávanie zmluvy podľa článku 34 ods.5 zásad v zbierke zákonov najneskôr v deň nadobudnutia platnosti zmluvy pre Slovenskú republiku. 

(5) Gestor zabezpečí, aby zmluva, ktorej úplné znenie sa neuverejnilo v zbierke zákonov, bola odo dňa jej vyhlásenia každému prístupná na nazretie na všetkých miestach uvedených v oznámení o jej uzavretí, a to aj v slovenskom jazyku.

Článok 37
Vyhlásenie ukončenia platnosti zmluvy

Články 35 a 36 týchto zásad sa vzťahujú primerane aj na vyhlásenie ukončenia platnosti zmluvy pre Slovenskú republiku v zbierke zákonov. 

Článok 38
Vyhlásenie rozhodnutí medzinárodných orgánov a medzinárodných organizácií

(1) V zbierke zákonov sa vyhlasujú rozhodnutia medzinárodných orgánov a medzinárodných organizácií, o ktorých ministerstvo rozhodlo, že sa majú uverejniť v zbierke zákonov.

(2) Rozhodnutie medzinárodného orgánu alebo medzinárodnej organizácie sa vyhlasuje uverejnením oznámenia ministerstva o prijatí rozhodnutia obsahujúceho údaje dôležité na jeho vykonávanie a údaj o tom, kde možno do rozhodnutia nazrieť, ak ministerstvo neodovzdá ministerstvu spravodlivosti na uverejnenie úplné znenie rozhodnutia.

(3) 	Ministerstvo požiada ministerstvo spravodlivosti o vyhlásenie rozhodnutia bez zbytočného odkladu po prijatí autentického textu rozhodnutia od príslušného medzinárodného orgánu alebo medzinárodnej organizácie. Ministerstvo spravodlivosti zabezpečí vyhlásenie rozhodnutia v zbierke zákonov bez zbytočného odkladu.

(4) 	Ak sa podľa ods.2 tohto článku vyhlasuje v zbierke zákonov aj úplné znenie rozhodnutia a slovenský jazyk nie je autentickým jazykom rozhodnutia, vyhlasuje sa úplné znenie rozhodnutia aj v jednom z jeho autentických jazykov. Úplné znenie rozhodnutia v slovenskom jazyku a v cudzom jazyku sa uverejní v samostatnej prílohe tej čiastky zbierky zákonov, v ktorej je uverejnené oznámenie ministerstva o prijatí rozhodnutia. 

(5) Ministerstvo zabezpečí, aby rozhodnutie, ktorého úplné znenie sa neuverejnilo v zbierke zákonov, bola odo dňa jeho vyhlásenia každému prístupné na nazretie na mieste uvedenom v oznámení o jeho prijatí, a to aj v slovenskom jazyku.

(6) Ustanovenia tohto článku sa primerane vzťahujú aj na vyhlásenie ukončenia platnosti takéhoto rozhodnutia. 

DEVIATA ČASŤ
VYKONÁVANIE A KONTROLA PLNENIA ZMLÚV

Článok 39
Vykonávanie a kontrola plnenia zmluvy

(1) Gestor zodpovedá za riadne vykonávanie zmluvy zo strany Slovenskej republiky vo vzťahu k zmluvným stranám.

(2) 	Gestor 

a) 	zabezpečuje riadne vykonávanie zmluvy zo strany Slovenskej republiky a stálu kontrolu vykonávania záväzkov vyplývajúcich zo zmluvy pre druhé zmluvné strany,

b) 	po dohode s ministerstvom prijíma v rámci svojej pôsobnosti alebo navrhuje vláde opatrenia na odstránenie prípadných nedostatkov,

c) 	môže v spolupráci s ministerstvom vypracovať a predložiť depozitárovi mnohostranných zmlúv námietky proti výhradám iných zmluvných strán k ustanoveniam zmluvy,xiii

d) 	priebežne sleduje právne skutočnosti ovplyvňujúce platnosť zmluvy, informuje o nich ministerstvo a predkladá ministerstvu návrhy na uverejnenie skutočností dôležitých pre vykonávanie zmluvy  v zbierke zákonov.

(3) Gestor najneskôr do 31.januára každého roka predkladá ministerstvu informáciu o plnení zmlúv za uplynulý kalendárny rok spolu s návrhmi opatrení na odstránenie vzniknutých nedostatkov. Informácia gestora vždy obsahuje najmä

a) 	počet uzavretých dvojstranných a mnohostranných zmlúv za uplynulý rok,

b) zameranie uzavierania dvojstranných zmlúv podľa štátov a predmetu zmlúv, resp. podľa predmetu mnohostranných zmlúv z hľadiska zahraničnopolitických priorít Slovenskej republiky za predchádzajúci rok,

c) 	závažné porušenie zmlúv zmluvnými partnermi s návrhom na prijatie systémových opatrení,

d) 	priority (geografické a vecné) na uzavieranie zmlúv v plynúcom kalendárnom roku,

 	e) iné skutočnosti dôležité pre plnenie zmlúv alebo vzťah k zmluvným stranám.

(4) Minister na základe predložených informácií podľa ods.3 tohto článku predkladá vláde do 31.marca každého roku „Informáciu o vykonávaní medzinárodných zmlúv za uplynulý kalendárny rok“ s návrhom na prijatie nevyhnutných opatrení. 

Článok 40
Zmluva, na ktorej vykonanie je potrebný zákon

Zo zmluvy, na ktorej vykonanie je potrebný zákon, vyplýva pre Slovenskú republiku medzinárodný záväzok realizovať obsah zmluvy prostredníctvom zákona Slovenskej republiky. Platnú zákonnú úpravu je však potrebné meniť alebo doplniť, len pokiaľ nie je v súlade s takým medzinárodným záväzkom. 

DESIATA ČASŤ
ARCHIVOVANIE A EVIDENCIA ZMLÚV

Článok  41

(1) Ministerstvo archivuje originály a vedie evidenciu všetkých zmlúv, a to prezidentských, vládnych a rezortných. 

(2) 	Gestor je na účely uloženia zmluvy v archíve ministerstva povinný bez odkladu zaslať na ministerstvo originál zmluvy spolu s jeho jedným opisom, overené kópie a preklad mnohostranných zmlúv, ako aj ďalšie dokumenty vzťahujúce sa k zmluvám.

(3) 	Ministerstvo archivuje rozhodnutia medzinárodných orgánov a medzinárodných organizácií, ktoré boli uverejnené v zbierke zákonov.

JEDENÁSTA ČASŤ
ZÁVEREČNÉ USTANOVENIA 

Článok 42

(1) 	V prílohe č.1 týchto zásad je zoznam gestorov zmlúv. 

(2) 	V prílohe č.2 týchto zásad sú vzory niektorých písomností k zásadám.

Článok 43

(1) Tieto zásady nadobúdajú účinnosť 1.3.2002.

(2) Dňom nadobudnutia účinnosti týchto zásad sa končí účinnosť Zásad vlády Slovenskej republiky pre oblasť medzinárodných zmlúv schválených uznesením vlády č. 615 zo dňa 26.8.1997.